Aposel 5:17-32.
Bilong harim (Audio)
17Tasol namba wan hetpris na ol man i stap wantaim em, em ol man bilong lain Sadyusi, ol i jelas nogut tru, 18na ol i arestim ol aposel na putim ol long kalabus. 19Tasol, long nait wanpela ensel bilong BIKPELA i opim dua bilong kalabus na i kisim ol i kam autsait, na em i tok, 20“Yupela go na sanap insait long tempel, na yupela autim tok long ol manmeri long olgeta samting bilong nupela laip.” 21Ol i harim pinis, na long moning taim tru ol i go insait long tempel na autim tok.
Orait, namba wan hetpris na ol man i stap wantaim em, ol i singautim ol kaunsil na olgeta hetman bilong Israel na ol i bung i stap. Na ol i salim tok long haus kalabus bilong kisim ol aposel i kam. 22Ol sikuriti i go long haus kalabus, tasol ol aposel i no stap, na ol i go bek na ol i tok olsem, 23“Mipela i lukim dua bilong haus kalabus i lok i stap, na ol sikuriti i was long dua. Tasol taim mipela i opim dua ol man i no stap.” 24Taim bosman bilong ol sikuriti bilong tempel na ol hetpris i harim dispela toktok, ol i tanim het na tingting planti olsem, “Wanem samting bai i kamap nau?” 25Na wanpela man i kam na i tokim ol, “Harim, ol dispela man yupela i putim long kalabus, ol i sanap insait long tempel na skulim ol manmeri.” 26Na bosman bilong ol sikuriti bilong tempel wantaim ol sikuriti ol i go na kisim ol aposel i kam. Na ol i no yusim fos tumas, long wanem, ol i pret long ol manmeri i stonim ol.
27Na ol i kisim ol aposel i kam na sanapim ol long kaunsil. Na namba wan hetpris i tokim ol olsem, 28“Mipela i bin tambuim yupela long autim tok long nem bilong dispela man, tasol yupela i bin pulapim ol Jerusalem long tisim bilong yupela, na yupela i makim mipela i as bilong dispela man i dai.” 29Na Pita wantaim ol aposel i bekim tok olsem, “Mipela mas bihainim tok bilong God tasol. Mipela no ken i bihainim tok bilong ol man. 30God bilong ol tumbuna papa bilong mipela i kirapim na salim Jisas i kam, tasol yupela i hangamapim Em long diwai na kilim Em i dai. 31God i litimapim Em na putim Em long han sut bilong Em bilong soim olsem Em i Hetman na Man bilong Sevim manmeri, bai Em i givim tanim bel long ol Israel na fogivim sin bilong ol. 32Na mipela i witnisim ol dispela samting, na Holi Spirit tu Em i witnis, na God i bin givim Holi Spirit long ol manmeri i bihainim tok bilong Em.
Yumi skelim, long wanem as nambawan hetpris na ol man i stap wantaim em, em ol Sadyusi lotu man, long wanem as ol i jelas nogut tru? Lukim lain 17. Luk (man i raitim buk Aposel) em i tok olsem, ol i jelas nogut tru. Ol i no jelas liklik. Nogat. Ol i jelas nogut tru! Ol i gat bikpela jelas! Jelas bilong ol i antap! Em olsem na, yumi skelim, long wanem as ol i jelas nogut tru?
Luk em i no makim wanpela samting na em i tok, “Long dispela as ol i jelas nogut tru.” Nogat. Tasol yumi ken i skelim stori na yumi ken i save long jelas bilong ol. Long stori i gat ol sampela samting na yumi ken i save olsem ol dispela samting i ken i kamapim jelas long ol. Tingim….
- Ol aposel ol i wokim ol sain na mirakel samting namel long ol manmeri. (Aposel 5:12.) Tasol nambawan hetpris na ol Sadyusi lotu man ol i no gat pawa long wokim ol samting olsem ol aposel.
- Ol manmeri long ples ol i amamas long ol aposel na ol i wanbel long ol manmeri i bilipim na trastim na bihainim Jisas. (Aposel 2:47 na Aposel 5:13.) Na nambawan hetpris na ol Sadyusi lotu man ol i no amamas long ol manmeri i wanbel long ol aposel.
- Na planti manmeri ol i bihainim ol aposel. (Aposel 5:14.) Na nambawan hetpris na ol Sadyusi lotu man ol i les long ol manmeri i lusim ol na ol i bihainim ol aposel.
- Nambawan hetpris na ol Sadyusi lotu man, ol i bikman na ol i gat namba long lotu na long ples bilong ol. Tasol ol aposel ol i no harim tok bilong ol, nogat, ol i harim tok bilong Jisas tasol. (Lukim lain 28-29.)
- Nambawan hetpris na ol Sadyusi lotu man, ol i hetim Jisas na ol i wok long sailensim na pinisim olgeta samting bilong Jisas. Tasol ol samting bilong Jisas i strong tumas na i kamap bikpela samting. (Lukim lain 28-30.)
- Nambawan hetpris na ol Sadyusi lotu man, ol i les long ol aposel i putim nogut bilong ol long ples klia na makim ol i as bilong dai bilong Jisas. (Lukim lain 28 na lain 30-33.)
Yu save, i gat planti samting i mekim jelas na belhat i kamap long nambawan hetpris na long ol Sadyusi lotu man.
Na yumi ken i save olsem, nambawan hetpris na ol Sadyusi lotu man, ol i no mekim gutpela pasin. Ol i bikman na ol i lidaman na saveman bilong lotu bilong ol, na ol i tingim olsem ol aposel i rong, tasol ol i no opim Tok bilong God na yusim Tok bilong God bilong soim olsem ol aposel i rong. Nogat. Ol i tingim olsem God i pas wantaim ol na God i no pas long ol aposel, tasol ol i no yusim Tok bilong God bilong soim olsem, God i pas wantaim ol na God i no pas wantaim ol aposel. Nogat. Ol i jelas tasol na ol i bihainim pasin bilong ol manmeri nogut bilong dispela graun na ol i yusim bikman pawa bilong ol, ol i yusim fos bilong ol, bilong arestim ol aposel na tromoi ol long kalabus. (Lukim Aposel 5:17-18.)
Ol i tromoi ol aposel long kalabus na bihain ol i paitim na solapim ol (lukim Aposel 5:40). Ol nambawan hetpris na ol Sadyusi lotu man, ol i singautim ol kaunsil (em ol mejistret bilong ol Juda) na ol i singautim olgeta hetman bilong Israel na ol i kotim ol aposel. Na taim ol i harim tok bilong ol aposel, orait ol i belhat nogut tru na ol i laik kilim i dai ol aposel. Belhat bilong ol i antap na ol i laik paitim na solapim na pinisim laip bilong ol aposel. Jelas na belhat na hetim bilong ol i antap tru.
Na yumi save olsem, dispela kain pasin i no nupela pasin. Planti taim tumas yumi lukim dispela kain pasin long ples bilong yumi. Yumi lukim ol sampela bikman bilong lotu na ol i jelas long narapela man i autim tok na ol manmeri i harim na bihainim tok bilong em. Na dispela narapela man i autim tok, em i stap gutpela man na em i autim tok bilong God stret, tasol ol bikman bilong lotu ol i jelas long em, na daunim em, na sutim giaman tok long em, na kamapim ol giaman stori bilong daunim gutpela nem bilong em. Ol i tretim em, na sampela taim ol i ken i paitim em, na wanwan taim ol i ken i kilim em i dai. Na olsem hetpris na ol Sadyusi lotu man, jelas na belhat na hetim bilong ol i antap tru.
Na BIKPELA i mekim wanem? Nambawan hetpris na ol Sadyusi lotu man ol i jelas na belhat na mekim pasin nogut long ol aposel, tasol BIKPELA i mekim wanem?
Yumi save pinis olsem, hetpris na ol narapela bikman bilong lotu na ol Sadyusi lotu man, ol i arestim ol aposel, na ol i lokim ol long haus kalabus, na ol i makim ol sikuriti na ol i was long dua bilong sel. Na BIKPELA Jisas Em i salim wanpela ensel i go long ol aposel, na em i opim dua bilong sel, na ol aposel ol i lusim haus kalabus na ol i go. Na ol sikuriti ol i no lukim na ol i no save. (Lukim lain 19.)
Na ensel i tokim ol aposel olsem, “Yupela go na sanap insait long tempel, na yupela autim tok long ol manmeri long olgeta samting bilong nupela laip.” BIKPELA i friim ol aposel bai ol i ken i autim tok bilong feitful wok bilong Jisas. Ol i witnisim Jisas, na ol manmeri ol i ken i save long olgeta samting bilong nupela laip, bai ol i ken i save olsem, Jisas Em i rot God i makim bilong kisim bek sinmanmeri, na long rot bilong feitful wok bilong Jisas tasol God i fogivim sin na kisim bek sinmanmeri na mekim ol i stap lain femili bilong Em. (Lukim lain 20.)
Na ol aposel ol i harim tok bilong ensel, na long moningtaim tru ol i go long tempel na ol i autim tok long olgeta samting bilong nupela laip long feitful wok bilong Jisas. (Lukim lain 21.)
Hetpris na ol bikpela man bilong lotu na ol Sadyusi lotu man ol i tingim olsem ol aposel ol i stap yet long sel long haus kalabus. Em olsem na long moning ol i bung wantaim na ol i singaut long ol sikuriti long kisim ol aposel i kam, bai ol i kotim ol. Tasol taim ol sikuriti i opim dua bilong sel, orait ol i no lukim ol aposel. Long wanem, ol i lusim pinis. Na ol sikuriti ol i no save long wanem as ol aposel ol i no stap, na ol i no save long hau ol aposel i lusim sel. (Lukim lain 21-23.)
Na olgeta i paul, hetpris na ol bikpela man bilong lotu na ol Sadyusi, olgeta i paul. Na ol i tingting planti olsem, “Wanem samting bai kamap nau?” (Lukim lain 24.) Na taim ol i tingting planti i stap, orait toksave i kamap na ol i harim olsem, ol aposel ol i stap long tempel na ol i autim tok bilong feitful wok bilong Jisas. (Lukim lain 25.) Em olsem na, long jelas na belhat bilong ol, ol i salim ol sikuriti i go arestim ol aposel gen, na ol i kisim ol aposel i kam long kot. Ol sikuriti ol i arestim ol isi isi, long wanem, olgeta manmeri ol i amamas long ol aposel, na ol sikuriti i tingim olsem, nogut mipela mekim nogut long ol aposel na ol manmeri i tanim na paitim mipela. (Lukim lain 26.)
Em olsem na, BIKPELA i mekim wanem? Nambawan hetpris na ol lotu Sadyusi man ol i jelas na mekim pasin nogut, tasol BIKPELA i mekim wanem? Yumi save, BIKPELA i friim ol aposel long sel bilong kalabus, bai ol i autim tok long ol manmeri long olgeta samting bilong nupela laip, bai ol i witnisim Jisas na witnisim feitful wok bilong Em.
Na taim ol nambawan hetpris lain ol i arestim ol aposel gen na kotim ol, orait ol aposel ol i autim tok bilong Jisas na ol i witnisim Jisas na witnisim feitful wok bilong Jisas long ol. Jisas Em i rot God i makim bilong kisim bek sinmanmeri, Jisas Em i rot God i makim bilong sevim sinmanmeri, na ol aposel ol i autim dispela tok long ol. Long lain 30-31 Pita wantaim ol aposel i mekim tok olsem, “God bilong ol tumbuna papa bilong mipela i kirapim na salim Jisas i kam, tasol yupela i hangamapim Em long diwai na kilim Em i dai. 31 God i litimapim Em na putim Em long han sut bilong Em bilong soim olsem Em i Hetman na Man bilong Sevim manmeri, bai Em i givim tanim bel long ol Israel na fogivim sin bilong ol.”
Lukim lain 27-32. Ol aposel i bekim tok bilong hetpris olsem….
Lain 29 – Mipela no ken i bihainim tok bilong ol man, nogat, mipela mas bihainim tok bilong God.
Lain 30 – God i salim Jisas i kam long ol lain Israel (Juda), tasol yupela les na yupela kilim Jisas i dai.
Lain 31 – Yupela tingim olsem Jisas Em i man nogut, tasol God i kirapim Jisas long matmat na Em i putim Jisas long han sut bilong Em. (Dispela tok “putim Em long han sut bilong Em” i minim olsem, God i givim bikpela namba stret long Jisas na dispela namba i winim olgeta namba.) Na God i mekim olsem bilong soim olsem, tru tumas Jisas Em i Man God i makim long bipo (long Olpela Testamen), na long rot bilong feitful wok bilong dispela Man God i makim, God bai fogivim sin bilong sinmanmeri na kisim bek ol.
BIKPELA i givim strong long ol aposel na long dispela as ol i feitful long witnisim Jisas na autim tok bilong feitful wok bilong Jisas long olgeta manmeri. Long tempel na long ai bilong ol bikpela man bilong lotu Juda (Israel) ol i witnisim Jisas. Long dispela rot BIKPELA Jisas i bin pulimapim ol Jerusalem long dispela tok bilong feitful wok bilong Jisas. Na long dispela tok BIKPELA Jisas i singautim ol manmeri bilong Em i kam long Em yet.
Nambawan hetpris na ol Sadyusi lotu man ol i jelas na belhat na mekim pasin nogut na yusim fos bilong dispela graun, tasol dispela i no stopim wok bilong Jisas bilong singautim ol sinmanmeri i kam na ol i bilipim na trastim na bihainim Em, na ol i kisim fogivim na laip long feitful wok bilong Em, na ol i stap lain femili bilong Em. Ol hetpris lotu lain ol i ken i yusim ol fos bilong ol, tasol ol i no inap stopim Jisas, ol i no inap stopim ol lain bilong Jisas i witnisim Jisas na witnisim Jisas Em i rot God i makim bilong kisim bek sinmanmeri.
Dispela stori i kliaim tingting bilong yumi long 2-pela samting….
1. Yumi i witnisim Jisas trutru, bai yumi kisim hevi.
Ol brata na sista, yumi mas save olsem, sapos yumi bilipim na trastim feitful wok bilong Jisas na yumi bihainim Em, na yumi witnisim Jisas na yumi tok klia olsem, feitful wok bilong Jisas em i rot God i makim bilong kisim bek sinmanmeri na i no gat narapela rot, orait bai yumi kisim hevi long han bilong bikman bilong ol sampela lotu. Em ol man i makim ol narapela rot olsem baptais, na Sabat, na lotu pasin, na gutpela pasin, na misin pasin, na ol narapela samting olsem, na ol i tok olsem ol dispela samting em i rot God i makim bilong kisim bek sinmanmeri. Baibel em i stori long ol dispela samting, tasol Baibel em i no makim ol dispela samting em i rot bilong God i kisim bek sinmanmeri. Baibel, tok bilong God yet, i makim Jisas na i makim feitful wok bilong Jisas tasol em i rot bilong God i fogivim na kisim bek sinmanmeri.
Em olsem na ol bikman bilong ol sampela lotu ol i pas long ol narapela samting, ol i pas long ol narapela rot, na ol i les long yumi tok klia olsem, feitful wok bilong Jisas tasol em i rot na i no gat narapela rot.
Ol dispela lain ol i no save opim Baibel na yusim Baibel long rait wei na ol i bekim tok bilong yumi. Nogat. Ol bai belhat na jelas na sutim tok nating na mekim giaman tok bilong daunim gutpela nem na gutpela pasin bilong yumi. Ol bai pretim ol manmeri, bai ol i no ken i harim tok bilong feitful wok bilong Jisas. Na ol bai semim ol bilong holim ol i stap long tisim bilong ol.
Tingim. Jisas yet i kisim hevi long han bilong dispela kain bikman bilong lotu. Na ol aposel bilong Jisas i kisim hevi long han bilong dispela kain lain tu. Ol aposel ol i bagarap nogut tru long han bilong ol bikman bilong lotu, na bihain ol i lusim laip bilong ol long han bilong ol.
Ol brata na sista, yumi lukim pinis ol sampela hevi long han bilong ol manmeri i les long harim tok bilong feitful wok bilong Jisas. Yumi lukim pinis jelas na belhat bilong ol sampela bikman bilong lotu, em ol man i les long yumi tok klia olsem, feitful wok bilong Jisas tasol em i rot God i makim bilong kisim bek sinmanmeri. Yumi lukim pinis fos bilong ol man nogut i les long harim tok bilong feitful wok bilong Jisas.
Yumi bai fesim hevi long han bilong ol manmeri i les long feitful wok bilong Jisas, tasol BIKPELA bai strongim yumi bai yumi ken i karim dispela hevi.
Ol brata na sista, yumi no ken i kisim na bihainim pasin bilong ol bikman bilong lotu. Nogat. Yumi no ken i jelas na belhat na yusim fos na givim hevi long ol olsem ol i mekim long yumi. Nogat. Yumi larim pasin bilong ol i stap long han bilong God tasol. Em bai skelim.
2. Wok bilong Jisas bilong singautim na kisim ol lain bilong Em i kam i no inap lus.
Ol brata na sista, yumi mas save olsem, Jisas Em i pas olgeta long wok bilong Em. Ol manmeri Jisas i lusim laip bilong Em bilong fogivim na kisim bek, orait Em i wok long singautim ol na kisim ol i kam long Em yet.
Na Em i no inap feil long dispela wok bilong Em. Tru tumas, long bihain, nupela heven na nupela graun bai pulap long ol manmeri Jisas i bin lusim laip bilong Em bilong fogivim na kisim bek. Ol bai harim singaut bilong Jisas (taim ol manmeri bilong Jisas i witnisim Jisas trutru), na ol bai tanim bel na bilipim na trastim na lavim na bihainim Jisas tasol. Ol bai tok tenkyu long rot God i makim bilong kisim bek ol, ol bai tok tenkyu long Jisas na feitful wok bilong Em.
Dispela em i tru olgeta. Long dispela as, sapos yumi lusim feitful wok bilong Jisas na yumi bihainim tok bilong ol sampela bikpela manmeri bilong lotu, em ol manmeri i makim ol narapela rot olsem baptais, na Sabat, na lotu pasin, na gutpela pasin, na misin pasin, na ol narapela samting olsem, na ol i tok olsem ol dispela samting em i rot God i makim bilong kisim bek sinmanmeri, sapos yumi lusim feitful wok bilong Jisas na bihainim ol dispela kain rot, orait yumi longlong olgeta, na yumi lusim laip.
Sapos yu bilipim na trastim na bihainim Jisas, yu bilipim na trastim God long fogivim na kisim bek yu long feitful wok bilong Jisas tasol, orait mi laik strongim yu long karim hevi ol sampela bikpela man bilong lotu bai mekim long yumi. Mi laik strongim yu long karim ol kainkain hevi ol sampela manmeri bai mekim long yumi taim yumi witnisim feitful wok bilong Jisas.
Yumi sanap strong na yumi witnisim Jisas maski ol i givim hevi long yumi. Long wanem, Jisas Em i no inap feil long kisim i kam long Em yet ol manmeri bilong Em. Nogat. Ol bai kam, ol bai tanim bel na bilipim na trastim na bihainim Jisas, ol bai trastim God long kisim bek ol long feitful wok bilong Jisas tasol, na bihain olgeta, olgeta, bai i stap long nupela heven na nupela graun na olgeta bai tok tenkyu long Jisas long feitful wok bilong Em bilong fogivim ol na kisim bek ol.
Yumi holimpas na bihainim Jisas na feitful wok bilong Em i go i go na yumi painim dai bilong yumi, na yumi sindaun wantaim Jisas long ples bilong Em.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn